റേഷന്സാധനങ്ങളുടെ ഗുണമേന്മ ഉറപ്പാക്കും:മന്ത്രി ജി.ആര്. അനില് തിരുവനന്തപുരം: റേഷന് കടകള്വഴി നല്കുന്ന മുഴുവന് ഭക്ഷ്യവസ്തുക്കളുടെയും ഗുണനിവാരം ഉറപ്പാക്കാനുള്ള കര്ശന നടപടി ആരംഭിച്ചതായി മന്ത്രി ജി.ആര്. അനില് പറഞ്ഞു. ഓണം സ്പെഷ്യല് ഭക്ഷ്യകിറ്റിന്റെ സംസ്ഥാനതല വിതരണോദ്ഘാടനം നിര്വഹിക്കുകയായിരുന്നു അദ്ദേഹം. ഓണ കിറ്റിലുള്ള എല്ലാ സാധനങ്ങളുടെയും കൃത്യമായ അളവും തൂക്കവും വ്യക്തമാക്കുന്ന പോസ്റ്റര് റേഷന്കടകള്ക്കു മുന്നില് പതിക്കും. കിറ്റിലുള്ള ഓരോ സാധനത്തിന്റെയും അളവും ഗുണനിലവാരവും ഉപഭോക്താവിന് ഉറപ്പിക്കാനാകും. റേഷന് കടകളില് കെട്ടിക്കിടക്കുന്ന ഗുണനിലവാരമില്ലാത്ത ഭക്ഷ്യവസ്തുക്കള് അടിയന്തരമായി നീക്കംചെയ്യാന് നിര്ദേശം നല്കിയിട്ടുണ്ട്. ഓണം പ്രമാണിച്ചു മുന്ഗണനാ കാര്ഡുകാര്ക്ക് ഒരു ലിറ്ററും മുന്ഗണനേതര വിഭാഗക്കാര്ക്ക് അര ലിറ്ററും മണ്ണെണ്ണ അധികമായി നല്കുന്ന കാര്യം പരിഗണിക്കും. കെ.എസ്.ആര്.ടി.സി. ബസ് സ്റ്റാന്ഡുകളില് സിവില് സപ്ലൈസ് വകുപ്പിന്റെ സൂപ്പര്മാര്ക്കറ്റ് തുടങ്ങുമെന്ന് ചടങ്ങില് അദ്ധ്യക്ഷനായിരുന്ന മന്ത്രി ആന്റണി രാജു പറഞ്ഞു. ഇടപ്പഴഞ്ഞി ജംഗ്ഷനിലെ റേഷന് കടയില് നടന്ന ചടങ്ങില് വി.കെ. പ്രശാന്ത് എം.എല്.എ, കൗണ്സിലര് രാഖി രവികുമാര്, സിവില് സപ്ലൈസ് ഡയറക്ടര് ഡോ. ഡി. സജിത് ബാബു, ജില്ലാ സപ്ലൈ ഓഫീസര് സി.എസ്. ഉണ്ണികൃഷ്ണകുമാര് തുടങ്ങിയവര് പങ്കെടുത്തു.